Edwin Walker

**Edwin Anderson Walker** (1909–1993), med kallenavnet **«Ted» Walker**, var en offiser i den amerikanske hær som kjempet i andre verdenskrig og Koreakrigen. Han engasjerte seg politisk og hadde markante rasistiske og antikommunistiske overbevisninger. I 1962 kom han levende fra et attentat i Texas; det ble undersøkt om Lee Harvey Oswald stod bak dette.  
## Liv og virke
### Bakgrunn
Edwin Walkers foreldre var Charlotte Thornton og George Pinckney Walker. Han vokste opp i Texas Hill Country. Etter grunnskolen gikk han på *Schreiner Institute*. Edwin  Walker studerte fra 1927 ved New Mexico Military Institute og avsluttet studiene i 1931 ved United States Military Academy.

### Militær løpebane
Edwin Walker kommanderte regiment gjennom hele felttoget på  Aleutene,  og deretter i Italia. 

Deres første kamphandlinger begynte i desember 1943, og etter å ha kjempet seg gjennom Vinterlinjen ble styrken trukket tilbake for omplassering til Anzio-brohodet tidlig i 1944. I januar 1944 kommanderte Walker et regiment fra First Special Service Force (*Devil's Brigade*), en enhet bestående av amerikanere og kanadiere, under Operation Shingle. I august 1944 erstattet Walker Robert T. Frederick som kommandør for *Devil's Brigade*. *Devil's Brigade* gikk i land på øyene utenfor Hyères. Han kommanderte senere det 417. infanteriregiment, tilknyttet den tredje armé. Da Andre verdenskrig tok slutt kommanderte han en militær enhet i Oslo.

I januar 1946 tjenestegjorde Walker som assisterende direktør for feltartilleriskolen på Fort Sill.

Under den greske borgerkrig ledet Walker den greske avdeling i USAs forsvarsdepartement og besøkte Hellas og Tyrkia på offisielle oppdrag.

Under Koreakrigen kommanderte Edwin  A. Walker det 7. infanteriregiment i 3. infanteridivisjon, og tjenestegjorde som militærrådgiver for første korps i den sørkoreanske hær.

Han tjenestegjorde senere som militærrådgiver for Chiang Kai-shek.

I 1957 var Edwin Walker kommandør for Arkansas militærdistrikt i Little Rock. I 1957 ble det innført desegregering ved *Central High School* i Little Rock. Den daværende guvernør i Arkansas, Orval Faubus, utplasserte delstatens nasjonalgard under sin kommando kvelden før første skoledag den 2. september for å nekte de svarte elevene adgang til bygningen. 24. september 1957 satte president Eisenhower alle politi- og militærenheter i Arkansas under føderal kommando. 

I 1959 møtte Walker forleggeren og forretningsmannen Robert W. Welch jr., grunnleggeren av John Birch Society, som fremholdt for sine tilhengere at president Eisenhower var kommunist og at borgerrettighetsbevegelsen var et kommunistisk komplott.

Han ble kjent for sine ultrakonservative synspunkter og ble kritisert av president Dwight D. Eisenhower for å ha forfektet et personlig politisk standpunkt som stred mot den nøytralitet som kreves av en tjenestegjørende offiser. Walker sendte inn sin avskjedssøknad i 1959, men Eisenhower avviste den og tildelte ham en ny kommando over den 24. infanteridivisjon i Augsburg i Vest-Tyskland. 

Edwin Walker trakk seg igjen i 1961 etter å ha blitt offentlig og formelt irettesatt av president John F. Kennedy, som anklaget ham for å kritisere Eleanor Roosevelt og Harry Truman, samt å ha brutt *[[Hatch Act (1939)|Hatch Act]]* ved å forsøke å påvirke stemmene til sine styrker. Kennedy aksepterte avskjedssøknaden i 1961.

### Politisk engasjement
Tidlig i 1962 stilte Walker til valg som guvernør i Texas, men tapte mot John Connally. Senere samme år ble Walker arrestert for å ha oppildnet til opptøyer ved University of Mississippi, i protest mot opptak av en svart student, James Meredith.

Justisminister Robert F. Kennedy ba om at Walker skulle gjennomgå en 90-dagers psykiatrisk evaluering, men psykiater Thomas Szasz protesterte, og Walker ble løslatt etter fem dager. 

I februar 1963 deltok Walker på den evangelikale Billy James Hargis' antikommunistiske, pro-segregeringsturné, «Operation Midnight Ride». Under turen påsto han at Kennedy-administrasjonen kontrollerte pressen i spørsmålet om segregering. Mordene på to journalister ble tilskrevet denne agitasjonen.

I en tale 4. mars 1963, publisert i *[[Dallas Times-Herald]]* den 6. mars 1963, oppfordret han det amerikanske militæret til å eliminere den pest og plage som hadde slått seg ned på Cuba – med henvisning til Fidel Castro.

:**Attentat:** Walker var målet for et attentat onsdag 10. april 1963, som ifølge Warren-kommisjonen ble tilskrevet Lee Harvey Oswald og en medskyldig, som flyktet fra åstedet sammen i en bil.. 

:::Etter drapet på president Kennedy et halvt år etter forfektet Walker teorien om at det var to attentatmenn i «aprilforbrytelsen»: den samme som drepte presidenten, og en annen som aldri ble identifisert. Walker har siden hevdet at Oswald åpenbart deltok i angrepet sammen med en annen mistenkt som aldri ble funnet.  

:::Det bør bemerkes at general Walkers adresse og telefonnummer ble funnet i Lee Harvey Oswalds adressebok. Warren-kommisjonen anså denne informasjonen for å være relatert til forberedelsene av attentatet som ble planlagt av Lee Harvey Oswald.

:::På den annen side konkluderte andre uavhengige forskere, som Sylvia Meagher, som var en av de første til å lese de 26 bindene av Warren-rapporten og gi den en indeks, med at det ikke fantes noen avgjørende bevis for at Mannlicher-Carcano-våpenet som Warren-rapporten hevdet tilhørte Lee Harvey Oswald, ble brukt mot general Walker. Tilsvarende fantes det ingen bevis for at Lee Harvey Oswald var til stede. Faktisk vitnet et vitne, Walter Kirk Coleman, som var 14 år gammel på tidspunktet for hendelsene, om at han så to menn flykte fra general Walkers bolig i en svart Chevrolet fra 1958 like etter skytingen. Han ble ikke avhørt av Warren-kommisjonen.

:::I 1965 tilbakeviste Le Figaro-journalisten Léo Sauvage bevisene som pekte mot Oswalds skyld. Han så denne anklagen, rettet mot Oswald, som det mest åpenbare beviset på hans uskyld. For Walker var en høyreekstrem general som hatet den liberale presidenten og hans anti-segregasjonspolitikk. Oswald, etter å ha kommet tilbake fra sitt attentat mot generalen, skal ha kalt ham en «fascist» til sin kone, Marina, og sammenlignet ham med Hitler. Ingen steder i Warren-rapporten finner vi slike skjellsord eller sammenligninger fra Oswald mot Kennedy. Det er heller ingen sammenligning mellom USAs president og Walker. Tvert imot inneholder Warren-kommisjonens rapport vitnesbyrd som sier at Lee Harvey Oswald, kort tid før attentatet i Dallas, hadde rost Kennedys borgerrettighetspolitikk, som i hans øyne var overlegen Sovjetunionens.

:::Dessuten krever det faktum at Lee Harvey Oswald hadde en medskyldig i april 1963 mot Walker, at man erkjenner at han ikke handlet alene i november mot Kennedy, og at denne samme medskyldige deretter hjalp ham med å felle presidenten. Så det ville ikke ha vært en eneste skytter i Dallas.

Den 24. oktober 1963, i Dallas, angrep Walker og andre høyreekstreme aktivister USAs representant til FN, Adlai Stevenson, som de anklaget for forræderi på vegne av internasjonal kommunisme.

I 1964 ble den rassistiske Byron De La Beckwith anklaget for mord på den svarte borgerrettsforkjemperen Medgar Evers. Guvernør Barnett og Walker besøkte ham i fengsel under rettssaken.

Den 23. juni 1976 ble Walker arrestert i et offentlig toalett i en park i Dallas. Den sivilkledte poletidetektiven som arresterte han, hevdet at Walker hadde kommet med seksuelle tilnærmelser mot ham. Senere ble Walker arrestert igeen, den 16. mars 1976, for offentlig obskjønitet. I en av de to sakene svarte Walker *no contest* (ingen bestridelse). Han ble dømt til 30 dagers prøvetid, en bot på 1000 dollar og saksomkostninger.

Walker døde den 31. oktober 1993 i Dallas av lungekreft.

## Verker
* Major General Edwin A. Walker: *Censorship and Survival*, New York, The Bookmailer Inc. 1961.
## Resepsjon
Skikkelsen brigadegeneral Jack D. Ripper i Stanley Kubricks satiriske film *[[Dr. Strangelove or: How I Learned to Stop Worrying and Love the Bomb]]* var basert på Walker.

## Referanser